**előterjesztés**

**a Körmend Város Önkormányzata 2023 szeptember 6-i rendkívüli Képviselő-testületi ülésére**

Tárgy: támogatási kérelem benyújtása a Nemzeti Kulturális Alap Örökségvédelem Kollégiuma által kiírt pályázati felhívásra

Nemzeti Kulturális Alap Örökségvédelem Kollégiuma nyílt pályázati felhívást tett közzé **kulturális örökségvédelmi (műemléki, régészeti) célok megvalósításának támogatására.**

**A pályázati felhívás 4. Pályázati célja a Műemlék épületek és építmények állagmegóvásának, részleges, vagy teljes helyreállításának, felújításának, valamint műemlékek elválaszthatatlan részét képező képzőművészeti alkotások restaurálásának támogatása.**

A pályázat keretében lehetőség nyílhat a Batthyány kastélyegyüttes déli kapunál található Herkules szobrok restaurálására.

A Herkules-szobrok állapota szemrevételezés alapján egy nagyon szennyezett, lepusztult állapotot mutat, több helyen repedések találhatóak.

A jobb oldali Herkules térdétől felfelé kiegészítés látható, valószínűleg a II. világháború utáni sérüléseket javították ki, műkőből alkották újra.

A bal oldali Herkules lábánál látható leginkább a kötőanyag veszteség. A láb mellett, már letörött darabokat lemállott részeket találni.

A posztamens több helyen is sérült, törött és repedt, valamint idegen anyaggal kiegészített.

Az oszlop fed köve felső felületét vastagon borítja a moha, zuzmó, hiányoznak fugák, repedések, csorbulások találhatóak rajta.

A pályázati felhívás keretében igényelhető támogatás maximum 10.000.000 Ft, amelyhez 50% önerő biztosítása szükséges.

Támogatás az alábbi kiadási jogcímekre igényelhető:

* építőipari kivitelezési költségek,
* kapcsolódó régészeti feltárás költségei (régészeti érintettség esetén),
* műszaki ellenőr díjazása,
* restaurálási költségek,
* tervezői művezetés.

A pályázat benyújtási határideje 2023. szeptember 4., a megvalósítás végső határideje 2024. december 31.

A restaurálására kért ajánlatok alapján a támogatási kérelem forrásszerkezetéről a testületi ülésen tudunk tájékoztatást adni, mert még nem érkeztek meg az előterjesztés készítéséig ennek kapcsán az adatok hozzánk.

**Kérjük a Képviselő-testületet, hogy az előterjesztést megtárgyalni szíveskedjen!**

Határozati javaslat

1. Körmend Város Önkormányzat Képviselő-testülete pályázatot kíván benyújtani a Nemzeti Kulturális Alap Örökségvédelem Kollégiuma által kiírt felhívás „**Műemlék épületek és építmények állagmegóvásának, részleges, vagy teljes helyreállításának, felújításának, valamint műemlékek elválaszthatatlan részét képező képzőművészeti alkotások restaurálásának támogatása**” altémájára A Batthyány kastély déli kapu Herkules szobrainak restaurálására.
2. Körmend Város Önkormányzat Képviselő-testülete a pályázat megvalósításához ………. Ft önerőt biztosít Körmend Város Önkormányzata 2024. évi költségvetésének terhére.
3. felhatalmazza a polgármestert a pályázat benyújtására és minden további intézkedés, jognyilatkozat megtételére, valamint szükséges dokumentum aláírására.

**Körmend, 2023.08.30.**

**Bebes István**

**polgármester**